
București, 13 noiembrie 2023

PLx 269/2022

	
Către
BIROUL PERMANENT AL CAMEREI DEPUTAȚILOR


Vă înaintăm, alăturat, raportul comun asupra proiectului de Lege pentru aprobarea Ordonanței de urgență a Guvernului nr.48/2022 privind plata diferențelor de drepturi salariale cuvenite personalului didactic din învățământul de stat pentru perioada 1 iulie 2017 -31 august 2021, trimis Comisiei pentru muncă și protecție socială și Comisiei pentru învățământ pentru examinare pe fond, în procedură de urgență, cu adresa 
nr. PLx 269/2022 din 16 mai 2022.


	PREȘEDINTE,
Adrian Solomon
	PREȘEDINTE,
Dumitrița Gliga

RAPORT COMUN
asupra proiectului de Lege pentru aprobarea Ordonanței de urgență a Guvernului nr.48/2022 privind plata diferențelor de drepturi salariale cuvenite personalului didactic din învățământul de stat pentru perioada 1 iulie 2017 -31 august 2021


În temeiul art.95 și 117 alin.(3) din Regulamentul Camerei Deputaților, republicat, Comisia pentru muncă și protecție socială și Comisia pentru învățământ au fost sesizate, prin adresa 
nr. PLx 269/2022 din 16 mai 2022, cu dezbaterea pe fond, în procedură de urgență, a proiectului de Lege pentru aprobarea Ordonanței de urgență a Guvernului nr.48/2022 privind plata diferențelor de drepturi salariale cuvenite personalului didactic din învățământul de stat pentru perioada 1 iulie 2017 -31 august 2021.

Proiectul de lege are ca obiect de reglementare aprobarea Ordonanței de urgență a Guvernului nr.48/2022, care prevede stabilirea cadrului legal pentru plata diferențelor de drepturi salariale cuvenite personalului didactic din învățământul preuniversitar și universitar de stat, precum și personalul didactic auxiliar încadrat la bibliotecile centrale universitare, pentru perioada 1 iulie 2017 - 31 august 2021, în acord cu Deciziile Înaltei Curți de Casație și Justiție nr.64/2020, nr.7/2021, nr.8/2021 și nr.24/2021. 
La întocmirea prezentului raport comun, cele două comisii au avut în vedere: 
· avizul favorabil al Consiliului Legislativ (nr.403/12.04.2022)
· avizul favorabil al Consiliului Economic și Social (nr.2149/12.04.2022)
· avizul favorabil al Comisiei juridice, de disciplină și imunități 
(nr.4c-13/413/07.06.2022)
· avizul favorabil al Comisiei pentru drepturile omului, culte și problemele minorităților naționale (nr.4c-6/337/25.05.2022)
· avizul favorabil al Comisiei pentru egalitatea de șanse pentru femei și bărbați (nr.4c-20/242/23.05.2022)
· avizul favorabil al Comisiei pentru tineret și sport 
(nr.4c-25/64/31.05.2022).

În conformitate cu prevederile Regulamentului Camerei Deputaților, republicat, comisiile au dezbătut proiectul de lege în ședințe separate. 

La lucrările Comisiei pentru învățământ din data de 24 octombrie 2023 au fost prezenți 24 de deputaţi din totalul de 28 de membri ai Comisiei.
În urma dezbaterilor și a opiniilor exprimate, membrii comisiei au hotărât, cu majoritate voturi (20 pentru și 4 abțineri), aprobarea proiectului de lege în forma adoptată de Senat. 
La dezbateri au participat, în conformitate cu prevederile art.56 și 57 din Regulamentul Camerei Deputaților, republicat: domnul Zoltan Kallos - Secretar de Stat în cadrul Ministerului Educației și domnul Florin-Sergiu Dobrescu - Secretar de Stat în cadrul Ministerului Muncii și Solidarității Sociale.

La ședința Comisiei pentru muncă și protecție socială din data de 8 noiembrie 2023 au participat deputații conform propriei liste de prezență. 
În urma dezbaterilor și a opiniilor exprimate, membrii comisiei au hotărât, cu majoritate de voturi (2 abțineri), aprobarea proiectului de lege în forma adoptată de Senat.
La dezbateri a participat, în conformitate cu prevederile art.56 și 57 din Regulamentul Camerei Deputaților, republicat, domnul Florin-Sergiu Dobrescu - Secretar de Stat în cadrul Ministerului Muncii și Solidarității Sociale.

Proiectul de lege a fost adoptat de Senat, în calitate de primă Cameră sesizată, în ședința din 11 mai 2022.

În raport cu obiectul și conținutul său, proiectul de lege face parte din categoria legilor ordinare. 
Camera Deputaților este Cameră decizională, potrivit prevederilor art.75 din Constituția României și ale art.92 alin.(9) pct.2 din Regulamentul Camerei Deputaților, republicat.

În urma finalizării dezbaterilor asupra proiectului de lege și a documentelor conexe, membrii celor două comisii au hotărât să propună plenului Camerei Deputaților prezentul raport comun de adoptare a proiectului de lege în forma adoptată de Senat. 

În cadrul dezbaterilor au fost prezentate amendamente, care, supuse votului, au fost respinse. Acestea se regăsesc în anexa care face parte integrantă din prezentul raportul comun.


	PREȘEDINTE,
Adrian Solomon



	PREȘEDINTE,
Dumitrița Gliga



	SECRETAR,
Dan-Constantin Șlincu








	SECRETAR,
Rodica-Luminița Barcari

	Întocmit, 
Șef birou Lidia Ana Vlădescu
	Șef birou Ioana Florina Mînzu 
Expert Laura-Ștefania Ungureanu

ANEXA

AMENDAMENTE RESPINSE

În cadrul dezbaterilor din cele două comisii, următoarele amendamente au fost respinse:

	Nr.
crt.
	Text 
ordonanța de urgență
	Text propus 
(autor amendament)
	Motivare
1.argumente susținere
2. argumente respingere
	Camera decizională

	1.
	
Art.4 alin.(1)

Art.4. - (1) Sumele necesare acordării diferențelor de drepturi salariale stabilite potrivit prevederilor art. 1 și art. 2 se asigură de la bugetul de stat, prin bugetul Ministerului Educației, și se plătesc eșalonat, pe o perioadă de 5 ani, de la data intrării în vigoare a prezentei ordonanțe de urgență, astfel:
a) în primul an calendaristic de la data intrării în vigoare a prezentei ordonanțe de urgență se plătește 5% din valoarea diferențelor salariale;
b) în al doilea an calendaristic de la data intrării în vigoare a prezentei ordonanțe de urgență se plătește 10% din valoarea diferențelor salariale;
c) în al treilea an calendaristic de la data intrării în vigoare a prezentei ordonanțe de urgență se plătește 25% din valoarea diferențelor salariale;

d) în al patrulea an calendaristic de la data intrării în vigoare a prezentei ordonanțe de urgență se plătește 25% din valoarea diferențelor salariale;
e) în al cincilea an calendaristic de la data intrării în vigoare a prezentei ordonanțe de urgență se plătește 35% din valoarea diferențelor salariale.

	Alineatul (1) al articolului 4 se modifică și va avea următorul cuprins:
”(1) Sumele necesare acordării diferențelor de drepturi salariale stabilite potrivit prevederilor art. 1 și 2 se asigură de la bugetul de stat, prin bugetul Ministerului Educației, și se plătesc eșalonat, pe o perioadă de 3 ani, de la data intrării în vigoare a prezentei ordonanțe de urgență, astfel:
a) în primul an calendaristic de la data intrării în vigoare a prezentei ordonanțe de urgență se plătește 5% din valoarea diferențelor salariale;
b) în al doilea an calendaristic de la data intrării în vigoare a prezentei ordonanțe de urgență se plătește 10% din valoarea diferențelor salariale;
c) în al treilea an calendaristic de la data intrării în vigoare a prezentei ordonanțe de urgență se plătește 85% din valoarea diferențelor salariale;

d) se abrogă.

e) se abrogă.

Autori: Deputați USR Filip Havârneanu, Andrei Miftode

	
1. Propunem ca drepturile salariale cuvenite și neacordate la timp să fie achitate mai devreme cu 2 ani decât în varianta propusă de ordonanța de urgență, pentru ambele categorii de drepturi salariale prevăzute. Considerăm că amânarea pe o perioadă mai lungă de timp decât cea în care a fost acumulată datoria este asimilabilă unei noi încălcări a drepturilor care, de altfel, sunt drepturi câștigate de cadrele didactice, drepturi pe care Ministerul Educației trebuie să le respecte. Amendamentul nu intervine pentru anul în curs, deci nu implică un impact bugetar pentru anul în curs, ci implică un impact bugetar pentru anul 2024, care poate fi luat în considerare la elaborarea bugetului de stat pentru anul 2024.

2. Respins la vot. Lipsă impact financiar
	
Camera Deputaților

	2.
	
__
	
Art.II. - În termen de 30 zile de la intrarea în vigoare a prezentei legi, Ministerul Educației actualizează normele metodologice de aplicare, aprobate prin hotărâre de Guvern.

Autori: Deputați USR Filip Havârneanu, Andrei Miftode

	
1. Prevedere necesară

2. Respins la vot.
	
Camera Deputaților

